Solidariteit, minister vergader Maandag oor Kubaanse ingenieursLindiwe Sisulu. (Foto: @DWS_RSA/Twitter) Solidariteit sal Maandag met die minister van menslike nedersettings, water en sanitasie, Lindiwe Sisulu, en haar departement oor die aanstelling van die Kubaanse ingenieurs vergader. Die vergadering volg nadat Solidariteit ŉ regsproses teen Sisulu begin het oor die gebruik van die 24 Kubaanse ingenieurs vir waterinfrastruktuurprojekte in Suid-Afrika. Maroela Media het vroeër berig Solidariteit het ŉ brief van die departement ontvang in reaksie op die regsproses wat die organisasie aanhangig gemaak het om die wettigheid van die gebruik van dié ingenieurs te bevraagteken. Dr. Dirk Hermann, bestuurshoof van Solidariteit, sê Solidariteit verwelkom die besluit van die minister en die departement om oor die kwessie te vergader. “Ons sal van die geleentheid gebruik maak om die minister se aandag daarop te vestig dat daar genoegsame kundigheid in Suid-Afrika is om self die kwessies op te los sonder dat hulp ontbied moet word uit ŉ land wat boonop met soortgelyke uitdagings te kampe het,” sê Hermann. “Dit is belangrik dat die minister ook besef dat die invoer van sogenaamde kundigheid onderhewig is aan sekere regulasies en bepalings en dat haar Kubaanse ingenieurs nie in Suid-Afrika geakkrediteer is nie omdat hulle nie aan die bepalings van die Suid-Afrikaanse Raad vir Ingenieurswese (SARI) voldoen nie. Indien ons nie tot ŉ vergelyk oor die kwessie kan kom nie, sal Solidariteit voortgaan met die voorgenome regsaksie teen die minister en haar departement.”